RAPORT AL COMISIEI CĂTRE PARLAMENTUL EUROPEAN ȘI CONSILIU privind calitatea datelor fiscale raportate de statele membre în 2012 /* COM/2013/088 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind calitatea datelor fiscale raportate de statele membre în 2012 CUPRINS 1........... CONTEXT.................................................................................................................... 3 2........... PRINCIPALELE CONSTATĂRI ALE RAPORTĂRII DIN 2012 ASUPRA NIVELULUI DEFICITULUI PUBLIC ȘI AL DATORIEI PUBLICE......................................................................... 3 2.1........ Respectarea termenelor, fiabilitatea și exhaustivitatea...................................................... 3 2.1.1..... Respectarea termenelor.................................................................................................. 3 2.1.2..... Fiabilitatea...................................................................................................................... 4 2.1.3..... Exhaustivitatea tabelelor și a informațiilor justificative.................................................... 4 2.1.4..... Tabelele suplimentare referitoare la criza financiară.......................................................... 6 2.1.5..... Chestionar privind împrumuturile interguvernamentale....................................................... 6 2.2........ Conformitatea cu normele contabile și coerența datelor statistice................................... 6 2.2.1..... Schimbul de informații și clarificări................................................................................ 6 2.2.2..... Vizite de dialog și metodologice..................................................................................... 7 2.2.3..... Consultanță specifică din partea Eurostat....................................................................... 8 2.2.4..... Aspecte metodologice recente........................................................................................ 8 2.2.5..... Coerența cu conturile publice aferente........................................................................... 9 2.3........ Publicarea...................................................................................................................... 9 2.3.1..... Publicarea cifrelor principale și a tabelelor detaliate de raportare..................................... 9 2.3.2..... Rezerve cu privire la calitatea datelor............................................................................. 10 2.3.3..... Modificări ale datelor raportate..................................................................................... 10 2.3.4..... Publicarea metadatelor (inventarelor)............................................................................. 11 3........... Concluzii...................................................................................................................... 11 1. Context Articolul 8 alineatul (3) din Regulamentul (CE) nr. 479/2009 al Consiliului privind aplicarea Protocolului privind procedura aplicabilă deficitelor excesive (PDE) anexat la Tratatul de instituire a Comunității Europene [modificat prin Regulamentul (UE) nr. 679/2010][1] impune Comisiei (Eurostat) (denumită în continuare „Eurostat”) să prezinte periodic Parlamentului European și Consiliului un raport cu privire la calitatea datelor efective raportate de statele membre. Acest raport anual conține o evaluare globală asupra datelor din punctul de vedere al respectării termenelor, al fiabilității, al exhaustivității, al conformității cu normele contabile și al coerenței. Raportul anterior (privind notificările din 2011) a fost adoptat de către Comisie la data de 13 aprilie 2012. Eurostat evaluează periodic atât calitatea datelor efective raportate de statele membre, cât și pe cea a datelor care stau la baza conturilor administrațiilor publice, întocmite în conformitate cu Regulamentul (CE) nr. 2223/96 al Consiliului din 25 iunie 1996 privind Sistemul European de conturi naționale și regionale din Comunitate (SEC 95)[2]. Aceste evaluări pun accentul pe factorii care explică deficitul/excedentul public și pe evoluția datoriei publice. Statele membre transmit aceste informații către Eurostat de două ori pe an. Sunt, de asemenea, transmise informații suplimentare, cum ar fi „Chestionarul privind tabelele de notificare a PDE”, „Tabelul suplimentar privind criza financiară” și clarificările bilaterale ale statelor membre. Eurostat întreține, de asemenea, un dialog permanent cu statele membre prin organizarea de vizite periodice de dialog privind PDE. Prezentul raport se bazează pe principalele concluzii și rezultate ale raportării PDE din 2012, punând accentul pe ultimul exercițiu din octombrie 2012. După caz, se efectuează comparații cu raportarea din aprilie 2012, precum și cu cele din 2011. 2. Principalele constatări ale raportării din 2012 asupra nivelului deficitului public și al datoriei publice 2.1. Respectarea termenelor, fiabilitatea și exhaustivitatea 2.1.1. Respectarea termenelor Statele membre au obligația de a raporta Comisiei datele PDE efective și cele preconizate, de două ori pe an, înainte de 1 aprilie și înainte de 1 octombrie[3]. În 2012, raportarea PDE a acoperit perioada 2008-2012. Cifrele pentru 2012 sunt cele preconizate de autoritățile naționale, în timp ce cifrele din perioada 2008‑2011 sunt date efective (cifre definitive, semi-definitive, provizorii sau estimative). Eurostat nu verifică datele preconizate raportate de statele membre. Aceasta este responsabilitatea DG ECFIN. Termenele de raportare sunt, în general, foarte strict respectate. În 2012, toate statele membre și-au raportat datele efective înainte de termenul legal pentru ambele notificări ale PDE. În ceea ce privește datele preconizate, în cadrul exercițiului de raportare din aprilie 2012, toate statele membre și-au raportat datele înainte de 1 aprilie 2011, cu excepția Franței, care a transmis datele preconizate pentru anul 2012 la data de 6 aprilie. 2.1.2. Fiabilitatea Revizuirile efectuate între notificările din aprilie 2012 și octombrie 2012 s‑au datorat în principal actualizărilor datelor de bază, reclasificării sectoriale a unităților, înregistrării intervențiilor publice în contextul crizei financiare și schimbărilor metodologice. Ca de obicei, revizuirea datoriei a fost depășită de cea a deficitului între aprilie și octombrie. Cele mai semnificative revizuiri ale deficitului au avut loc în Spania și Irlanda. În Spania, deficitul a fost revizuit în sens ascendent între notificările PDE din aprilie și octombrie 2012 pentru anii 2010 și 2011 din cauza facturilor neplătite și neînregistrate anterior referitoare la unele cheltuieli de sănătate în subsectorul bugetului de stat si cel al administrației publice locale, precum și ca urmare a reclasificării infuziilor de capital din partea administrației centrale în cazul a trei bănci. În Irlanda, cea mai importantă revizuire a avut loc pentru anul 2011, în cadrul căreia deficitul a fost revizuit în sens ascendent, ca urmare a revizuirii unui element de transfer de capital prin infuzii în cazul a două bănci. În ceea ce privește datoria, cele mai semnificative revizuiri între aprilie și octombrie au fost aplicate în Regatul Unit și Italia. În Regatul Unit, datoria raportată pentru anii 2008 și 2009 a scăzut considerabil datorită unei modificări în modul de calcul al impactului relevant al structurilor de anulare a datoriilor financiare publice, în timp ce în Italia datoria a fost revizuită în sens ascendent pentru întreaga perioadă 2008‑2011, ca urmare a punerii în aplicare a deciziei Eurostat cu privire la înregistrarea creditelor comerciale. Între aprilie și octombrie au existat revizuiri semnificative ale PIB-ului în Grecia, pentru anii 2010 și 2011 și în Luxemburg, pentru anii 2008 și 2009. În ceea ce privește revizuirile efectuate în perioada de notificare, majoritatea statelor membre și-au revizuit raportările după prima transmitere din octombrie 2012. 23 de țări au trimis 35 de revizuiri ale raportărilor transmise, în timp ce în aprilie 2012, 22 de țări au trimis 38 de revizuiri. Majoritatea revizuirilor au fost trimise de statele membre ca răspuns la comentariile, întrebările tehnice sau remarcile din partea Eurostat și au vizat completarea datelor lipsă, corectarea unor erori tehnice, incoerențe interne, ajustările prevăzute în tabelele de notificare sau în chestionarul aferent sau înregistrări inadecvate în cadrul tabelelor. În raportările din aprilie și octombrie, revizuirile din perioada de notificare nu au modificat în mod substanțial nivelul deficitului și cel al datoriei, raportate inițial de statele membre, cu excepția raportării din octombrie, în cazul căreia valoarea deficitului a fost revizuită cu ‑0,2 puncte procentuale (pp) din PIB în perioada de notificare pentru Irlanda. 2.1.3. Exhaustivitatea tabelelor și a informațiilor justificative Completarea tabelelor de raportare reprezintă o obligație legală și este esențială pentru ca Eurostat să poată evalua corespunzător calitatea datelor. Articolul 8 alineatul (2) din Regulamentul (CE) nr. 479/2009, astfel cum a fost modificat, specifică faptul că statele membre trebuie să furnizeze Eurostat informațiile statistice relevante, care „(…) reprezintă, în special: (a) datele din conturile naționale; (b) inventarele; (c) tabelele de notificare a PDE; (d) chestionarele suplimentare și clarificările privind notificările.” Există patru tabele principale de notificare a PDE. Completarea tabelelor PDE 1-3 reprezintă o obligație legală, în timp ce raportarea tabelului PDE 4 a fost convenită între statele membre[4]. Tabelele 1 și 2A (administrația centrală) se referă la perioada 2008‑2012, în timp ce celelalte tabele acoperă perioada 2008‑2011[5]. Majoritatea statelor membre au completat toate tabelele de notificare a PDE[6]. Cu toate acestea, în cadrul raportării din octombrie 2012 pentru tabelele PDE 2, trei state membre fie nu au furnizat informații complete privind legătura dintre fondul de rulment și excedentul/deficitul public din cadrul PDE pentru toate subsectoarele (în special pentru administrația locală) sau pentru toți anii, fie au raportat fonduri de rulment egale cu excedentul/deficitul din cadrul PDE. În ceea ce privește tabelul PDE 3, nu toate statele membre au transmis toate defalcările. În special, nu au fost întotdeauna transmise detaliile cerute pentru rubricile „credite” și „capital”. În plus, practicile din mai multe țări includ raportarea discrepanței statistice zero, care, în mod normal, ar implica includerea incorectă a discrepanței la „Alte conturi debitoare/creditoare”. În pofida îmbunătățirilor înregistrate în unele state membre, acoperirea totală a tabelului 4 rămâne inadecvată în multe cazuri. În special, mai multe țări nu furnizează date complete pentru stocul de pasive cuprinzând credite comerciale și avansuri. Toate statele membre și-au prezentat răspunsurile la „Chestionarul cu privire la tabelele de notificare”[7]. Deși acoperirea și calitatea răspunsurilor a continuat să se îmbunătățească în comparație cu ultimii ani, încă sunt necesare progrese, deoarece unele țări nu au raportat toate detaliile solicitate în chestionar. Această constatare vizează în special datele privind creanțele administrației centrale și anularea datoriilor acesteia, defalcarea altor conturi debitoare/creditoare și înregistrarea garanțiilor guvernamentale (în principal acoperirea subsectorului administrației locale). Există încă un potențial de îmbunătățire a exhaustivității tabelelor PDE. Cu toate acestea, nu se preconizează un impact considerabil al aspectelor nesoluționate asupra calității datelor. 2.1.4. Tabelele suplimentare referitoare la criza financiară De la 15 iulie 2009, Eurostat colectează un set de date privind criza financiară într-un tabel suplimentar. Partea 1 a tabelului suplimentar se referă la datele privind tranzacțiile care sunt înregistrate în contul de venituri/cheltuieli ale administrațiilor publice și au un impact real asupra deficitului/excedentului din cadrul PDE. Partea a 2‑a a tabelului suplimentar se referă la datele privind stocurile de active și pasive financiare constituite în urma sprijinului acordat instituțiilor financiare. Se face distincția între activitățile care au contribuit efectiv la pasivele administrațiilor publice (incluse în datoria publică) și activitățile care ar putea contribui la pasivele administrațiilor publice în viitor, dar care sunt considerate în prezent ca fiind dependente de evenimente viitoare (neincluse în datoria publică). În aceste tabele figurează intervențiile publice direct legate de sprijinul acordat instituțiilor financiare. Nu sunt incluse măsurile de sprijin destinate instituțiilor nefinanciare sau măsurile generale de sprijin economic. Datele colectate în 2012 acoperă perioada 2007‑2011. Cu excepția a șapte state membre (Bulgaria, Republica Cehă, Estonia, Malta, Polonia, România și Slovacia), toate celelalte state membre au raportat diverse intervenții operate de administrațiile publice în contextul crizei financiare în perioada 2007‑2011. Eurostat a publicat o notă care însoțește comunicatele sale de presă referitoare la PDE și care analizează aceste date[8]. 2.1.5. Chestionar privind împrumuturile interguvernamentale Începând cu notificarea din aprilie 2011, statele membre furnizează și date cu privire la împrumuturile interguvernamentale în contextul operațiunilor de salvare a sectorului financiar. Comunicatul de presă referitor la PDE include aceste informații, ceea ce permite o analiză a împrumuturilor pe care statele membre le acordă pentru acțiuni de sprijin destinate altor state membre (în special Greciei, Irlandei și Portugaliei, în 2011). Aceste împrumuturi interguvernamentale au crescut în mod substanțial în contextul crizei financiare și trebuie scăzute din agregatele pentru UE27 și zona euro privind „datoria Maastricht”, ambele fiind calculate pe o bază consolidată. Din cauza acestei consolidări, agregatele pentru UE 27 și zona euro nu sunt egale cu suma aritmetică a datoriei statelor membre (adică împrumuturile interguvernamentale menționate nu sunt incluse, pentru a se evita dubla contabilizare). Cifrele raportate în chestionarul pentru anul 2011 includ sumele aferente Fondului european de stabilitate financiară (FESF). 2.2. Conformitatea cu normele contabile și coerența datelor statistice 2.2.1. Schimbul de informații și clarificări În cursul perioadei de evaluare dintre termenul limită de raportare (1 octombrie 2012) și termenul publicării datelor (22 octombrie 2012), Eurostat a contactat autoritățile statistice naționale din fiecare stat membru pentru a solicita informații suplimentare și a clarifica aplicarea normelor contabile în cazul unor operațiuni specifice. Acest proces a implicat o serie de schimburi de corespondență între Eurostat și autoritățile naționale. O primă serie de solicitări de clarificare a fost transmisă tuturor țărilor până la 5 octombrie. O a doua serie de solicitări a fost transmisă către 23 de țări și o a treia serie către trei țări. În cazul anumitor țări, Eurostat a cerut revizuirea tabelelor de notificare[9]. 2.2.2. Vizite de dialog și metodologice Regulamentul (CE) nr. 479/2009, astfel cum a fost modificat, prevede vizite de dialog și metodologice. Vizitele de dialog în statele membre, inclusiv cele în noua formulă, numite „vizite de dialog în amonte”, sunt întreprinse în mod periodic în scopul revizuirii datelor raportate, al examinării aspectelor metodologice, al discutării surselor statistice, precum și în vederea evaluării conformității cu normele contabile corespunzătoare, de exemplu în ceea ce privește delimitarea sectorului administrațiilor publice, data înregistrării și clasificarea operațiunilor și pasivelor administrațiilor publice. În anul 2012, Eurostat a realizat următoarele vizite de dialog privind PDE: în Austria (17‑19 ianuarie, vizită de dialog în amonte), în Lituania (8‑9 februarie), în Letonia (15‑16 februarie), în Bulgaria (27‑29 februarie), în Belgia (5‑7 martie și 4 septembrie, vizite de dialog în amonte și 27 iunie, vizită standard de dialog), în Grecia (22‑23 martie și 24‑25 septembrie), în Slovacia (3‑4 mai), în Republica Cehă (22‑24 mai, vizită de dialog în amonte), în Malta (22‑23 mai), în Spania (18‑22 iunie și 11‑14 septembrie, vizite de dialog în amonte în ambele cazuri), în Austria (25‑26 iunie), în Ungaria (10‑11 iulie), în Irlanda (30‑31 august), în Franța (10‑11 septembrie), în Cipru (26 septembrie), în Republica Cehă (13‑14 noiembrie), în Italia (19‑21 noiembrie, vizită de dialog în amonte), în Portugalia (22‑23 noiembrie) și în Danemarca (29‑30 noiembrie). În plus, au fost întreprinse o vizită tehnică în Spania, la 24 mai 2012, și două vizite (una tehnică și una de preaderare) în Croația, în calitatea sa de viitor stat membru. Temele recurente discutate în timpul vizitelor au inclus clasificarea unităților în cadrul sau în afara sectorului administrațiilor publice (de exemplu, transportul public, televiziunea și radioul, spitalele și universitățile), infuziile de capital, parteneriatele public-privat, fluxurile UE, înregistrarea garanțiilor și managementul calității de ansamblu a fluxurilor de date din amonte. O atenție deosebită este acordată statelor membre cu structuri descentralizate, cum ar fi regiunile autonome. Fiecare vizită conduce la o serie de acțiuni pentru statul membru în cauză. Punerea în aplicare a acestor acțiuni duce la îmbunătățirea calității datelor în timp. Constatările finale ale fiecărei vizite de dialog, împreună cu o descriere a acțiunilor convenite și a situației actuale sunt transmise Comitetului economic și financiar și sunt publicate pe site-ul internet al Eurostat. Vizitele metodologice sunt efectuate numai în cazul în care Eurostat identifică riscuri sau probleme semnificative în ceea ce privește calitatea datelor, în special cu privire la metodele, conceptele sau clasificările utilizate. Nu au fost efectuate astfel de vizite metodologice în cursul anului 2012. 2.2.3. Consultanță specifică din partea Eurostat Statele membre se consultă cu Eurostat în mod periodic, pentru a clarifica diverse aspecte contabile naționale referitoare la operațiuni viitoare sau anterioare. Eurostat oferă consultanță conform orientărilor existente. Pentru a respecta dispoziția cu privire la transparență prevăzută de Regulamentul (CE) nr. 479/2009, astfel cum a fost modificat, Eurostat își publică recomandările[10], cu excepția cazurilor în care statul membru în cauză se opune acestui demers. În 2012, Eurostat a publicat următoarele recomandări: tratamentul contabil al infuziilor de capital în băncile irlandeze, tratamentul unei infuzii de capital („Gesellschafterzuschuss”) și al unei garanții de stat acordate KA Finanz AG în Austria, înregistrarea statistică a rambursărilor anticipate ale împrumuturilor ipotecare la cursuri de schimb preferențiale și a reducerii fiscale aferente în Ungaria, înregistrarea obligațiilor de plată stabilite printr-o hotărâre judecătoreasă cu efect retroactiv în România, tratamentul metodologic al infuziilor de capital din partea administrației publice în rezervele de reevaluare ale Magyar Nemzeti Bank în Ungaria și înregistrarea plăților legate de rambursarea contribuțiilor sociale calculate incorect în România în perioada 2011‑2012. 2.2.4. Aspecte metodologice recente Ca de obicei, Eurostat a acordat o atenție deosebită aplicării normelor SEC 95 și, în special, celor mai recente decizii ale sale. Aceste decizii sunt incluse în Manualul privind deficitul public și datoria publică, a cărui ultimă versiune a fost publicată în martie 2012[11] și care, în prezent, face obiectul unui proces de actualizare anuală. În iulie 2012 a fost publicată decizia Eurostat privind „The statistical recording of some operations related to trade credits incurred by government units" („Înregistrarea statistică a anumitor operațiuni legate de credite comerciale efectuate de unitățile administrațiilor publice”)[12]. În aprilie 2012, Eurostat a publicat o notă orientativă privind „The impact on EU Governments' deficit and debt of the decisions taken in the 2011-2012 European summits” („Impactul deciziilor adoptate în cadrul reuniunilor europene la nivel înalt din perioada 2011-2012 asupra deficitelor și datoriilor publice ale statelor membre”)[13]. În iulie 2012, nota privind „Impactul recapitalizãrii bãncilor asupra finanțelor publice”[14], a completat‑o pe cea anterioară, oferind orientări cu privire la infuzii de capital în bănci și clasificarea așa‑numitelor „bad banks” (bănci rele), susținute prin finanțare din bugetul de stat. 2.2.5. Coerența cu conturile publice aferente Termenele limită de notificare, 1 aprilie și 1 octombrie, stabilite prin Regulamentul (CE) nr. 479/2009, astfel cum a fost modificat, au fost introduse pentru a se asigura coerența cu conturile sectoriale anuale și trimestriale aferente ale administrațiilor publice, astfel cum au fost raportate către Eurostat în diverse tabele de transmitere SEC 95. Eurostat analizează sistematic coerența notificărilor PDE cu conturile sectoriale publice aferente. De exemplu, totalul cheltuielilor și veniturilor administrațiilor publice ar trebui să corespundă cifrei raportate referitoare la deficit. Coerența generală a datelor PDE cu conturile publice raportate conform SEC 95 s-a îmbunătățit în cursul ultimilor ani, deși coerența datelor nefinanciare este, în continuare, mai bună decât cea a datelor financiare. În raportarea din octombrie 2012, coerența între cifrele PDE și tabelele SEC (la nivel anual și trimestrial) a fost completă pentru datele nefinanciare. Cu toate acestea, sunt încă necesare eforturi din partea statelor membre pentru a asigura coerența dintre datele PDE și tabelele SEC în ceea ce privește datele financiare. S‑a constatat existența, în cadrul raportării din octombrie 2012, a unor incoerențe notabile între datele PDE și conturile financiare trimestriale pentru șase state membre, precum și a unor neconcordanțe între datele PDE și conturile financiare anuale ale SEC în stocul de pasive cuprinzând credite comerciale și avansuri pentru o treime din statele membre. Nivelul de consecvență între datoria din cadrul PDE și datoria publică trimestrială din cadrul SEC a fost complet pentru toate statele membre. 2.3. Publicarea 2.3.1. Publicarea cifrelor principale și a tabelelor detaliate de raportare Articolul 14 din Regulamentul (CE) nr. 479/2009, astfel cum a fost modificat, precizează: „Comisia (Eurostat) furnizează datele efective privind deficitul public și datoria publică pentru aplicarea Protocolului privind procedura aplicabilă deficitelor excesive în termen de trei săptămâni de la termenele de raportare (...). Furnizarea datelor se efectuează prin publicare.” Datele legate de deficitul public și datoria publică au fost publicate la 23 aprilie[15] și la 22 octombrie[16] 2012, împreună cu toate tabelele de raportare, astfel cum au fost notificate de statele membre. Începând din ianuarie 2012, Eurostat publică un comunicat de presă privind datele trimestriale asupra datoriei publice (criteriul de la Maastricht), la aproximativ T+115 zile. De asemenea, Eurostat publică pe site-ul său internet atât statistici anuale și trimestriale privind finanțele publice, care sprijină datele PDE, cât și o notă privind ajustarea stoc-flux[17]. Eurostat publică, de asemenea, informațiile furnizate de statele membre în ceea ce privește intervențiile publice în contextul crizei financiare[18], precum și datele privind împrumuturile interguvernamentale. În octombrie 2012, Eurostat a publicat pentru prima dată o notă privind stocul de pasive cuprinzând credite comerciale și avansuri[19]. În conformitate cu Regulamentul (CE) nr. 479/2009, astfel cum a fost modificat, statele membre trebuie să facă publice datele efective privind deficitul și datoria acestora. Toate statele membre publică cifrele referitoare la deficit și datorie la nivel național. Majoritatea statelor membre au raportat către Eurostat o practică de publicare a tuturor tabelelor de raportare. Cinci state membre publică numai unele dintre tabelele de raportare și un stat membru, Franța, nu publică tabelele PDE la nivel național. 2.3.2. Rezerve cu privire la calitatea datelor Eurostat și-a exprimat rezervele în două cazuri cu privire la calitatea datelor notificate de Irlanda în cadrul notificării din aprilie 2012. Rezervele au fost retrase pentru ambele cazuri în cadrul perioadei de evaluare din octombrie 2012 . Irlanda: Eurostat și‑a retras rezervele exprimate în aprilie 2012 privind un caz specific, în legătură cu datele raportate de Irlanda asupra nefinalizării planurilor de restructurare ale Allied Irish Banks și Irish Life & Permanent (redenumită Permanent TSB în 2012). Biroul Central de Statistică (Central Statistics Office) din Irlanda și Eurostat au examinat planurile de restructurare actualizate transmise autorităților UE în domeniul concurenței. Aceste planuri constituie o bază potrivită pentru împărțirea infuziilor din iulie 2011 în Allied Irish Banks și Permanent TSB în componente cu efect de creștere a deficitului și componente fără efect de creștere a deficitului. Aceste măsuri au fost puse în aplicare în cadrul raportării datelor revizuite furnizate de Irlanda. De asemenea, Eurostat a retras rezervele exprimate în aprilie 2012 privind un caz specific în legătură cu datele raportate de Irlanda asupra clasificării statistice a National Asset Management Agency Investment Limited (NAMA-IL). Pe baza documentelor furnizate de Biroul Central de Statistică din Irlanda, NAMA‑IL are capital majoritar privat, ca urmare a vânzării de către Irish Life a participației sale în cadrul NAMA-IL către un investitor privat. Aceasta reprezintă o condiție necesară pentru ca o entitate cu scop special să fie clasificată în afara sectorului administrațiilor publice, în conformitate cu decizia Eurostat din 15 iulie 2009 privind intervențiile publice în contextul crizei financiare. 2.3.3. Modificări ale datelor raportate Eurostat a modificat datele raportate de Regatul Unit în notificarea PDE din aprilie 2012. Această modificare a fost retrasă în perioada de evaluare din octombrie 2012. Regatul Unit: Biroul Național de Statistică (Office for National Statistics) din Regatul Unit a reclasificat Bradford & Bingley și Northern Rock Asset Management în sectorul administrațiilor publice, în conformitate cu capitolul privind anularea datoriilor financiare din cadrul Manualului privind deficitul public și datoria publică. În consecință, Eurostat nu mai modifică datele referitoare la deficit și datorie raportate de Regatul Unit în ceea ce privește structurile de anulare a datoriilor financiare publice. 2.3.4. Publicarea metadatelor (inventarelor[20]) Regulamentul (CE) nr. 479/2009, astfel cum a fost modificat, precizează că inventarele PDE reprezintă informații statistice care trebuie să fie furnizate de statele membre pentru a permite Eurostat verificarea conformității cu normele SEC 95. În plus, regulamentul precizează că publicarea la nivel național a acestor inventare este obligatorie. Eurostat a publicat inventarele tuturor statelor membre. Cu excepția Luxemburgului și a Țărilor de Jos, toate statele membre au raportat că și-au publicat inventarele PDE la nivel național. În 2012, Eurostat a introdus un nou format de inventar PDE care va implica schimbări structurale și va solicita informații mai detaliate (de exemplu, cu privire la procedurile de compilare, delimitarea sectorului administrațiilor publice, operațiunile specifice, managementul calității, sursele de date din amonte etc.). Noile inventare PDE vor fi publicate de Eurostat până la sfârșitul anului 2013. 3. Concluzii Eurostat introduce modificări și/sau rezerve cu privire la calitatea datelor raportate începând cu anul 2006. Pentru prima dată, în octombrie 2012, Eurostat nu a exprimat rezerve și nici nu a modificat datele din cadrul notificării PDE. În plus, rezervele exprimate în cele două cazuri pentru Irlanda și modificarea datelor pentru Regatul Unit din aprilie 2012 au fost retrase în cadrul notificării PDE din octombrie 2012. Eurostat recunoaște ameliorarea în plan general a coerenței și exhaustivității datelor raportate. Cu toate acestea, unele probleme persistă, iar statele membre ar trebui să își intensifice eforturile pentru a îmbunătăți acoperirea și calitatea creditelor comerciale raportate și exhaustivitatea datelor la nivelurile administrațiilor publice subnaționale. În plus, Eurostat monitorizează îndeaproape sistemul de raportare de către regiunile autonome și înregistrarea intervențiilor efectuate de către administrațiile publice în contextul crizei financiare (recapitalizarea băncilor). În ansamblu, concluzia Eurostat este că progresele înregistrate în ceea ce privește calitatea raportării datelor fiscale au continuat în 2012. În general, statele membre au furnizat informații de o mai bună calitate, atât în tabelele de notificare a PDE, cât și în alte documente statistice relevante. [1] JO L 145, 10.6.2009, p. 1. [2] JO L 310, 30.11.1996, p. 1. [3] Articolul 3 alineatele (1) și (3) din Regulamentul (CE) nr. 479/2009, astfel cum a fost modificat. [4] A se vedea declarațiile care figurează în procesul-verbal al Consiliului din 22.11.1993. [5] Furnizarea datelor planificate în tabelele PDE, altele decât tabelele 1 și 2A, nu este prevăzută în mod explicit în Regulamentul (CE) nr. 479/2009 al Consiliului, astfel cum a fost modificat. [6] Tabelele de notificare a PDE raportate de statele membre pot fi consultate pe site-ul internet al Eurostat. A se vedea: http://epp.eurostat.ec.europa.eu/portal/page/portal/government_finance_statistics/excessive_deficit/edp_notification_tables [7] Acest chestionar conține 13 secțiuni care solicită informații cantitative și, uneori, calitative din mai multe domenii, cum ar fi tranzacțiile cu impozite și contribuții sociale, tranzacțiile cu UE, achizițiile de echipament militar, garanțiile guvernamentale, anulările de datorii, infuziile de capital din partea statului în societăți publice, parteneriatele public-privat etc. [8] A se vedea: http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2012_final.pdf [9] A se vedea secțiunea 2.1. [10] A se vedea: http://epp.eurostat.ec.europa.eu/portal/page/portal/government_finance_statistics/methodology/advice_member_states [11] A se vedea: http://epp.eurostat.ec.europa.eu/portal/page/portal/product_details/publication?p_product_code=KS-RA-12-003 [12] A se vedea: http://epp.eurostat.ec.europa.eu/portal/page/portal/government_finance_statistics/documents/Statist.record.of_some_operations_rel.to_trade_credits_i.pdf [13] A se vedea: http://epp.eurostat.ec.europa.eu/portal/page/portal/government_finance_statistics/documents/Note_on_statistical_implications_of_summits-updated-12_A.pdf [14] A se vedea: http://epp.eurostat.ec.europa.eu/portal/page/portal/government_finance_statistics/documents/The_impact_of_bank_recapitalisations_on_government_fina1.pdf [15] A se vedea: http://epp.eurostat.ec.europa.eu/cache/ITY_PUBLIC/2-23042012-AP/EN/2-23042012-AP-EN.PDF [16] A se vedea: http://epp.eurostat.ec.europa.eu/cache/ITY_PUBLIC/2-22102012-AP/EN/2-22102012-AP-EN.PDF [17] A se vedea: http://epp.eurostat.ec.europa.eu/cache/ITY_PUBLIC/STOCK_FLOW_2012_OCT/EN/STOCK_FLOW_2012_OCT-EN.PDF. [18] A se vedea: http://epp.eurostat.ec.europa.eu/portal/page/portal/government_finance_statistics/excessive_deficit/supplementary_tables_financial_turmoil [19] A se vedea: http://epp.eurostat.ec.europa.eu/portal/page/portal/government_finance_statistics/documents/Note_on_AF.71L-Oct_2012.pdf [20] Inventare ale metodelor, procedurilor și surselor utilizate pentru compilarea datelor efective privind deficitul și datoria și a conturilor publice aferente.